Torben Hansen (S), 2008-11-07:
Socialdemokratiet lægger afgørende vægt på, at danskernes drikkevand er rent, og at danskernes fælles ressource, grundvandet, får den allerhøjeste beskyttelse.
Det her lovforslag fører ifølge kommunerne og vandværkerne til det modsatte, og den udlægning er Socialdemokratiet enig i.
Selvfølgelig skal der betales for kortlægning af grundvandet og indsatsplanlægning, men den foreslåede model fører til, at nogle kommuner helt grundlæggende får for mange penge til indsatsplanlægningen af beskyttelsen af grundvandet, og andre får for få.
Det kan gå ud over grundvandsbeskyttelsen, og det vil Socialdemokratiet ikke acceptere.
Den her model vil ramme kommuner med store grundvandsressourcer og et relativt lille befolkningsantal, og jeg ser ikke nogen steder, at den udlægning afvises af ministeren.
Selve modellen med et fast årligt beløb tager jo heller ikke højde for, at indsatsplanlægningen i kommunerne er dynamisk og selvfølgelig sættes i gang, når kortlægningen er færdig.
Det virker også spøjst at tro, at der ikke vil være udgifter til indsatsplaner efter 2017, for selvfølgelig vil der være det.
Med regeringens model er der mange kommuner, der ikke får refunderet deres faktiske udgifter, og Socialdemokratiet er af den klare overbevisning, at opgaven med beskyttelsen af drikkevandet gennem indsatsplaner og udgifterne til det og selvfølgelig også refusionen af disse udgifter skal følges ad.
Risikoen for manglende overensstemmelse mellem udgifter og indtægter for kommunerne i sidste ende er simpelt hen for stor til, at Socialdemokratiet kan støtte den foreslåede model.
Kommunernes Landsforening har f.eks. fremdraget eksempler på kommuner, der bliver stærkt underkompenseret med den nye ordning, og ordningen vil jo også føre til, at store kommuner med små grundvandsforekomster kommuner, som henter vandet i andre kommuner - får penge ud af ordningen, mens det modsatte mange steder vil gælde for dem, der har vandet, men ikke befolkningsgrundlaget.
Socialdemokratiet er mest af alt optaget af at beskytte danskernes fælles ressource, grundvandet, både af hensyn til nuværende borgere og af hensyn til fremtidige generationer.
Vi ser ikke, at det her lovforslag har de samme intentioner, og vi kan derfor ikke støtte lovforslaget.
Nu bliver der så talt om, at man skal kigge på andre modeller sammen med Kommunernes Landsforening, hvis man skal forstå Venstres ordfører korrekt.
Det er én vej at gå, men man kan jo også diskutere, om det helt grundlæggende overhovedet er nødvendigt at vedtage dette lovforslag, for hvis man kigger på Justitsministeriets notat om det her, kan man se, at der sådan set står, at de er mest tilbøjelige til at tro, at opkrævning har karakter af en skat.
Men det er jo ikke noget tindrende, klokkeklart bevis, så rent faktisk kan det være, at man sætter det her i værk uden nogen som helst anden begrundelse, end at man vil lave om for forandringens skyld, og det er altså ikke altid et gode.
Og i det her tilfælde er der meget stor risiko for, at det fører til et lavere beskyttelsesniveau for grundvandet, og det vil Socialdemokratiet ikke under nogen omstændigheder være med til.
Derfor stemmer vi nej til det her forslag, hvis det bliver ført videre i den her form.